SK Úradný vestník Európskej únie C 112/39

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 112/21)

Týmto uverejnením vzniká právo vzniesť námietku voči žiadosti o zápis podľa článku 7 nariadenia Rady (ES) č. 510/2006 (1). Námietky musia byť Komisii doručené do šiestich mesiacov odo dňa uverejnenia.

JEDNOTNÝ DOKUMENT

NARIADENIE RADY (ES) č. 510/2006

„ACEITE DE LA ALCARRIA“

ES č.: ES/CHOP/005/562/06.11.2006

CHZO X CHOP

1. Názov

„Aceite de La Alcarria“

2. Členský štát

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5 – Oleje a tuky (maslo, margarín, olej atď.).

3.2. Opis výrobku, na ktorý sa uplatňuje názov v odseku 1

Opis výrobku: Extra panenský olivový olej, ktorý sa získava z plodov olivových stromov miestnej odrody Castellana (Verdeja) mechanickými postupmi alebo inými fyzikálnymi prostriedkami, ktoré nevedú k zhoršeniu kvality oleja, zachovávajú chuť, vôňu a vlastnosti plodov, z ktorých sa získava.

— Kyslosť: maximálne 0,7 %

— Hodnota peroxidu: maximálne 15

— Absorbancia ultrafialových lúčov: K 270: maximálne 0,20

— K 232: maximálne 2

— Obsah vlhkosti: maximálne 0,1 %

— Nečistoty: maximálne 0,1 %

— Organoleptické hodnotenie: Medián defektoru Md = 0

— Medián ovocnosti Mf > 0

Prevládajúca farba je citrusová zeleň premenlivej intenzity v závislosti od času zberu a stupňa zrelosti olív.

Z organoleptického hľadiska oleje z tejto odrody sú ovocné a aromatické, s čistou listovou vôňou, v ktorej sa spájajú vône trávy a lieskových orechov alebo skorocelu, občas s korenistou pachuťou.

3.3. Suroviny (len pre spracované výrobky)

–

3.4. Krmivo (len pre výrobky živočíšneho pôvodu)

–

3.5. Špecifické kroky pri výrobe, ktoré treba v uvedenej zemepisnej oblasti vykonať

Výroba, spracovanie a balenie.

3.6. Špecifické pravidlá týkajúce sa rezania, strúhania, balenia atď.

V snahe zachovať typické vlastnosti výrobku vo všetkých etapách proces plnenia do fliaš sa vykonáva na území schválenej zemepisnej oblasti. Kontrolné orgány takto môžu v plnej miere kontrolovať výrobu a konečná manipulácia s výrobkom zostáva v rukách výrobcov v danej oblasti. To sú ľudia, ktorí najlepšie vedia, ako tieto oleje reagujú na metódy plnenia do fliaš, ako je čas a metóda dekantovania, filtračné operácie, kremelina, celulóza, teplota pri plnení do fliaš, reakcia na chlad a skladovanie. Tým všetkým, s cieľom zachovať typické vlastnosti výrobku, sa garantuje sledovateľnosť olejov.

Plnič fliaš by mal mať osobitné systémy na plnenie do fliaš pre oleje s chráneným označením pôvodu a na plnenie do fliaš pre všetky ostatné oleje.

Plnič fliaš musí mať takisto schválené typy systémov na meranie oleja.

Olej by sa mal plniť do fliaš zo skla, natieraného kovu, PET alebo z glazovanej keramiky.

3.7. Špecifické pravidlá označovania

Na etikete na oleji sa spolu s obchodným názvom uvedie text „Denominación de Origen (alebo D.O.) Aceite de La Alcarria“ a nepovinne aj značku zhody výrobku od certifikačného orgánu pre kontrolné orgány.

Nádoby, do ktorých sa balí chránený olej pre spotrebiteľov, budú mať zabezpečovaciu plombu, etiketu alebo číslovanú etiketu pripevnenú na zadnej strane, ktorú kontrolný orgán preverí tak, aby sa plomba nedala znova použiť.

Označenie musí spĺňať všeobecné pravidlá označovania.

4. Stručný opis zemepisnej oblasti

Oblasť La Alcarria zahŕňa 95 obcí provincie Guadalajara a 42 obcí provincie Cuenca.

5. Prepojenie so zemepisnou oblasťou

5.1. Osobitosti zemepisnej oblasti

Oblasť charakterizujú veľké zmeny teploty, s veľmi horúcimi letami nad 35 °C a veľmi studenými zimami s častými mrazmi a slabými dažďami. Zrážky sú rozložené na obdobie jari a jesene.

Priemerná ročná teplota je okolo 13 °C, pričom priemer pre najchladnejší mesiac sa pohybuje na úrovni 3 °C a priemer pre najteplejší mesiac na 21 °C.

Charakteristickou vlastnosťou pôd je veľmi vysoká koncentrácia CaCO3 (uhličitan vápenatý), ako aj nízka úroveň organických materiálov, pomerne strmé svahy, a teda nízka stabilita pôdy.

Z poľnohospodárskeho hľadiska je pôda veľmi chudobná.

Obce provincie La Alcarria ležia v nadmorskej výške medzi 700 a 900 metrov.

5.2. Špecifiká výrobku

„Aceite de La Alcarria“ má tieto vlastnosti:

Veľmi vyvážený a stabilný olej v dôsledku pomeru nasýtených a nenasýtených mastných kyselín.

Vysoký obsah kyseliny olejovej.

Prevládajúca farba je citrusová zeleň premenlivej intenzity v závislosti od času zberu a stupňa zrelosti olív.

Pomer karoténu a chlorofylu určuje charakteristický odtieň olejov s týmto označením pôvodu.

Z organoleptického hľadiska oleje z tejto odrody Castellana (verdeja) sú ovocné a aromatické s vôňou zrelých listov a občas s korenistou pachuťou.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP), alebo osobitnou kvalitou, povesťou alebo inými vlastnosťami výrobku (pre CHZO)

Špecifické pôdne a poveternostné podmienky danej oblasti zohrali dôležitú úlohu v prirodzenom výbere tým, že spôsobili, že daný región je jediný, v ktorom sa vyrába tento panenský olej, jednodruhový z odrody Castellana alebo verdeja.

Po klimatickej stránke je dokonale schopný znášať mráz do –5 °C bez nadmerného zvýšenia hodnoty peroxidu.

Pokiaľ ide o prepojenie medzi zemepisnými a pôdnymi podmienkami, je potrebné upozorniť na to, ako sklon, veľmi plytká tvorba alkalických a slaných pôd taktiež zanechali svoju stopu vo forme plodiny, ktorá je vystavená stálej nepriazni podmienok, a tieto hľadiská zasa, naopak, pôsobili ako prostriedok prirodzeného výberu, čo viedlo k nízkej výrobe a diferenciácii výrobkov.

Odroda Castellana, spolu so špecifickými pôdnymi a poveternostnými podmienkami danej oblasti, dávajú tomuto oleju osobitné fyzikálno-chemické a organoleptické vlastnosti, ako sa uvádza v bode 4.2.

Odkaz na uverejnenie špecifikácie

Uznesenie ministerstva poľnohospodárstva z 2. októbra 2006, ktorým sa schvaľuje žiadosť o registráciu Aceite de la Alcarria ako chráneného označenia pôvodu [Resolución de 2.10.2006, de la Consejería de Agricultura, por la que se emite decisión favorable en relación con la solicitud de registro de la Denominación de Origen Protegida Aceite de La Alcarria].

Uverejnené v Úradnom vestníku Castile-La Mancha č. 209 z 10. októbra 2006, s. 20702.

http://www.jccm.es/cgi-bin/docm.php3

(1) Ú. v. EÚ L 93, 31.3.2006, s. 12.